Dette forbliver ved det gamle:

Du har ret til at holde præcis lige så meget ferie som hidtil

Du optjener lige så meget ferie som du plejer (2,08 feriedage om måneden)

Varslingsreglerne forbliver som de er, og du har ret til tre ugers sammenhængende hovedferie

Dette bliver nyt:

Kalenderåret afskaffes som ferieoptjeningsperiode. Fra september 2020 opererer man i feriesammenhæng kun med ’ferieår’.

I stedet for at optjene ferie i kalenderåret og få en stor klump ferie, du først kan begynde at tage af det efterfølgende ferieår, kan du fra september 2020 afholde din ferie i takt med at du optjener den. Lige nu er optjening og afholdelse af ferie forskudt.

I praksis betyder ændringen, at du i september 2020 teknisk set pludselig får et helt års ferie (5 uger) til gode – fordi princippet skifter til ’samtidighed’. Det lyder måske skønt… Men for at virksomhedernes og samfundets økonomi ikke skal vælte i svinget - hvis nu alle lønmodtagere pludselig skulle have 10 ugers ferie frem for 5 uger - indefryses det sidste års optjente ferie op til systemskiftet i september 2020.

Du får din indefrosne del udbetalt når du engang forlader arbejdsmarkedet. Det bliver en fond under Lønmodtagernes Dyrtidsfond der passer på pengene så længe.



Husk at den nye ferielov først træder i kraft i 2020, og at vi indtil da må leve med at skulle hitte rede i forskellen på kalender- og ferieår som det er nu…

læs mere om ferie